Sporočilo za javnost
Ob Svetovnem dnevu miru najava 
Svetovnega mirovnega vrha v Ljubljani

LJUBLJANA, 21. september 2006 – Leta 1981 so Združeni narodi razglasili 21. september za Svetovni dan miru, ko po celem svetu potekajo številne akcije, ki jih organizirajo države, vladne in nevladne organizacije z namenom opozarjanja na vzroke konfliktov in potrebo po njihovem odpravljanju, vključno z odpravo revščine, AIDS-a, na potrebo po človekoljubni pomoči, spoštovanju človekovih pravic, mirovnih operacijah, podpori demokratičnim procesom, preventivni diplomaciji in gospodarskem ter družbenem razvoju.  

Zveza Joga društev Slovenije na današnji dan simbolično najavlja Svetovni mirovni vrh, ki bo v Ljubljani potekal med 13. in 15. oktobrom v Gallusovi dvorani Cankarjevega doma. Častna pokroviteljica Svetovnega mirovnega vrha je županja Danica Simšič, udeležbo pa je že potrdil tudi predsednik Republike Slovenije dr. Janez Drnovšek. V Ljubljani bo potekal že Peti Svetovni mirovni vrh, ki je do sedaj potekal že na Dunaju, v Sydneyu, Brnu in Zagrebu. Ljubljana bo tako v letošnjem letu na simbolen način izkazala, da ni le mesto kulture, mesto športa, univerzitetno mesto, turistični biser in ena izmed prestolnic združene Evrope, temveč tudi glavno mesto države, ki se zaveda svoje vloge pri zagotavljanju in vzdrževanju miru na Svetu in nujnosti prenašanja sporočila miru mladim. 

Pobudnik Svetovnega mirovnega vrha je svetovno znani ambasador miru in avtor sistema Joga v vsakdanjem življenju, Njegova Svetost Paramhans Swami Maheshwarananda, ki je za desetletja svojega humanitarnega in duhovnega dela za dobrobit vsega človeštva prejel že številna visoka priznanja najvišjih državnih voditeljev v Evropi in izven nje.

Organizatorji pričakujemo več tisoč udeležencev iz vsega Sveta, pričakujemo udeležbo najvišjih državnikov, ugledne goste, predstavnike civilne družbe, verskih skupnosti in znanih imen s področij zaščite okolja, gospodarstva, znanosti, izobraževanja, kulture ter umetnosti. Teme Svetovnega mirovnega vrha, ki sovpada z oktobrsko obeležitvijo Dneva Združenih narodov, so usklajene z Milenijskimi razvojnimi cilji Združenih narodov, ki naj bi jih dosegli do leta 2015: mir v svetu, zdravje, izobraževanje, zaščita okolja in vode, ekologija, varnost, multikulturnost in sodelovanje religij za mir in trajnostni razvoj.

Namen Svetovnega mirovnega vrha je pozivanje celega Sveta - duhovnih, političnih, družbenih, okoljskih in humanitarnih voditeljev - k združevanju naporov za trajni mir v Svetu in hkrati izkazovanju strpnosti, spoštovanja in razumevanja s spoznanjem moči enotnosti v različnosti. Eden od ciljev dogodka je tudi slavnostni podpis Resolucije o miru, ki bo na simbolen način pripomogla k ozaveščanju javnosti o pomenu ohranjanja in gojenja naše kulturne in religijske raznolikosti kot bogastva in lepote našega obstoja.

